Rozhodnutie Rady
z 12. decembra 1977,
ktorým sa ustanovuje spoločný postup pre výmenu informácií o kvalite sladkých povrchových vôd v spoločenstve
(77/795/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 235,
so zreteľom na návrh Komisie,
so zreteľom na stanovisko Zhromaždenia [1],
so zreteľom na stanovisko Hospodárskeho a sociálneho výboru [2],
keďže environmentálne akčné programy Spoločenstva z rokov 1973 [3] a 1977 [4] umožňujú zavedenie postupu pre výmenu informácií medzi dohľadom nad znečistením a monitorovacími sieťami;
keďže takýto postup je nevyhnutný s cieľom určenia úrovne znečistenia riek v spoločenstve a následného stanovenia princípov kontroly znečistenia a neprípustného zasahovania, ktorá je jedným z cieľov spoločenstva týkajúceho sa zlepšenia životných podmienok a harmonického hospodárskeho rozvoja celého spoločenstva; keďže zmluva neposkytuje dostatočný právny základ konať v tejto oblasti;
keďže takáto výmena informácií o úrovni znečistenia je jedným z prostriedkov sledovania dlhodobých trendov a zlepšenia vyplývajúceho z uplatňovania súčasných vnútroštátnych pravidiel a pravidiel spoločenstva;
keďže výmena informácií umožnená týmto rozhodnutím, by mala umožniť čo najvýraznejšie porovnanie výsledkov získaných zo staníc na odber vzoriek alebo na meranie;
keďže výmena informácií umožnená týmto rozhodnutím položí základy monitorovacieho systému znečistenia sladkých povrchových vôd na úrovni spoločenstva a mohla by sa stať zložkou globálneho monitorovacieho systému vytýčeného v environmentálnom programe Organizácie spojených národov;
keďže, aby sa dosiahli tieto ciele, musia členské štáty poskytnúť Komisii údaje týkajúce sa určitých ukazovateľov povrchovej sladkej vody; keďže Komisia vypracuje súhrnnú správu, ktorú zašle členským štátom;
keďže zoznam staníc uvedený v prílohe I môže byť Komisiou s predstihom pozmenený na návrh dotknutého členského štátu za predpokladu, že sú splnené určité kritériá;
keďže technický pokrok vyžaduje, aby boli promptne prispôsobené technické špecifikácie uvedené v prílohe II tohoto rozhodnutia; vzhľadom k tomu, aby sa uľahčilo vykonávanie na tento účel potrebných opatrení, musí byť prijaté ustanovenie zakladajúce úzku spoluprácu medzi členskými štátmi a Komisiou vo výbore pre prispôsobenie tohto rozhodnutia technickému pokroku,
PRIJALA TOTO ROZHODNUTIE:
Článok 1
Týmto sa stanovuje spoločný postup pre výmenu informácií o kvalite sladkej povrchovej vody v Spoločenstve.
Článok 2
1. Na účely tohto rozhodnutia "stanice na odber vzoriek alebo na meranie" znamená stanice uvedené v prílohe I.
2. Informácie týkajúce sa ukazovateľov uvedených v prvom stĺpci v prílohe II poskytované v rámci výmeny informácií sú:
a) výsledky meraní vykonaných stanicami na odber vzoriek a na meranie;
b) popis odberu a ochrany vzoriek, použitých meracích metód a počtu odberov.
Článok 3
1. Každý členský štát ustanoví centrálnu agentúru a informuje o tom Komisiu do 15 dní od oznámenia tohto rozhodnutia.
2. Informácie uvedené v článku 2 ods. 2 budú Komisii zaslané v spolupráci s centrálnou agentúrou.
3. Údaje uvedené v článku 2 ods. 2 písm. a) sú uvádzané v súlade so spôsobom vyjadrenia uvedeným v druhom a treťom stĺpci v prílohe II.
4. Informácia týkajúca sa celého kalendárneho roka bude zaslaná Komisii minimálne každých 12 mesiacov.
5. Komisia ročne vypracuje konsolidovanú správu založenú na informáciách uvedených v článku 2 ods. 2 Príslušná časť správy týkajúca sa údajov, ktoré zaslal členský štát, bude zaslaná jeho centrálnej agentúre na overenie. Akékoľvek pripomienky k návrhu budú do správy zaradené. Komisia zašle konečnú verziu členským štátom.
6. Komisia vyhodnotí účinnosť postupu výmeny informácií a ak je to vhodné, zašle Rade návrhy zamerané na zlepšenie tohto postupu a ak je to potrebné, zamerané aj na harmonizáciu opatrení berúc do úvahy ustanovenia článku 4.
Článok 4
1. Členské štáty zašlú prostredníctvom ich centrálnych agentúr informáciu uvedenú v článku 2 ods. 2 prvý krátšesť mesiacov od oznámenia tohto rozhodnutia.
2. Prvá informácia, ktorú si členské štáty vymenia bude tá, ktorá je k dispozícii v kalendárnom roku predchádzajúcom roku oznámenia tohto rozhodnutia.
Článok 5
1. Zoznam uvedený v prílohe I môže byť Komisiou na požiadanie dotknutého členského štátu zmenený.
2. Komisia môže takúto zmenu uskutočniť, za predpokladu, že sú splnené nasledovné požiadavky:
- že zoznam staníc na odber vzoriek a na meranie je pre každý členský štát dostatočne reprezentatívny podľa tohto rozhodnutia,
- že sú stanice umiestnené na miestach, ktoré sú reprezentatívne pre vodné podmienky v okolitej oblasti a nie sú priamo a bezprostredne ovplyvnené zdrojom znečistenia,
- že sú schopné v pravidelných intervaloch merať ukazovatele uvedené v prílohe II,
- že nie sú spravidla vzdialené viac ako 100 km od hlavných tokov, neberúc do úvahy prítoky,
- že sú umiestnené nad sútokmi a mimo hranice prílivu.
3. Komisia informuje Radu o každej zmene, ktorú prijala.
4. Komisia zašle Rade na rozhodnutie každú požiadavku na zmenu, ktorú nemohla prijať.
Článok 6
Nevyhnutné zmeny zoznamu ukazovateľov a spôsobu ich vyjadrenia uvedených v prílohe II, ako aj referenčných metód merania, ukazovateľov a spôsobov ich vyjadrenia uvedených v prílohe III, z dôvodu prispôsobenia technickému pokroku, sa prijmú v súlade s postupom stanoveným v článku 8, za predpokladu, že akékoľvek rozšírenie tohto zoznamu obsahuje iba ukazovatele uvádzané v právnych predpisoch spoločenstva týkajúcich sa vodného prostredia a pre ktoré sú dostupné údaje vo všetkých staniciach na odber vzoriek a meranie členských štátov. Žiadna zmena v spôsobe vyjadrenia nesmie so sebou niesť zmenu metódy merania používanej vo viacerých staniciach stanovených v prílohe I.
Článok 7
1. Týmto sa stanovuje výbor pre prispôsobenie technickému pokroku (ďalej len "výbor"), pozostávajúci zo zástupcov členských štátov a vedený zástupcom komisie.
2. Výbor prijme svoj rokovací poriadok.
Článok 8
1. Ak sa postupuje podľa postupu uvedeného v tomto článku, predmet prejednávania predkladá výboru jeho predseda, buď zo svojej vlastnej iniciatívy, alebo na požiadanie zástupcu členského štátu.
2. Zástupca komisie môže zaradiť do programu výboru návrhy opatrení, ktoré majú byť prijaté. Výbor rozhodne o návrhu v lehote stanovenej predsedom v závislosti od naliehavosti záležitosti. Rozhoduje väčšinou 41 hlasov, hlasy členských štátov majú takú váhu, ako je stanovená v článku 148 ods. 2 zmluvy. Predseda nehlasuje.
3. a) Komisia prijme navrhnuté opatrenia, ak sú v súlade s rozhodnutím výboru.
b) V prípade, že opatrenia nie sú v súlade s rozhodnutím výboru alebo výbor k rozhodnutiu nedospeje, Komisia zašle bezodkladne Rade návrh týkajúci sa týchto opatrení. Rada rozhodne kvalifikovanou väčšinou.
c) Ak po uplynutí troch mesiacov od dátumu zaslania návrhu rade táto nezačne konať, prijme príslušné opatrenia Komisia.
Článok 9
Toto rozhodnutie je adresované členským štátom.
V Bruseli 12. decembra 1977